Չեխիա-Սլովակիա-Իսրայել-Ադրբեջան «ռազմական տրանզիտի» թեման նոր թափով սկսվեց շրջանառվել մամուլում այս տարվա մայիս-հունիս ամիսներին, երբ Եվրոպայի հայկական միությունների ֆորումի (ԵՀՄՖ) նախագահ Աշոտ Գրիգորյանը ներկայացրեց այդ գործարքի որոշ մանրամասներ: ԵՀՄՖ հայտարարության մեջ, մասնավորապես, նշվում էր, որ ՀՀ նախկին արտգործնախարար Էդուարդ Նալբանդյանը ժամանակին չի արձագանքել գործարքի վերաբերյալ լուրերին, իսկ «Չեխիայում եւ Սլովակիայում ՀՀ դեսպան Տիգրան Սեյրանյանը չի ցուցաբերել անհրաժեշտ արհեստավարժություն, բացարձակապես հետամուտ չի եղել կատարված գործարքին»: